Ξεπερνούν τα 10 εκατομμύρια ευρώ οι δωρεές από τους Έλληνες εφοπλιστές, για τη μάχη κατά του κορωνοϊού.

Το ποσό συγκεντρώθηκε μέσα σε πέντε ημέρες, μέσω του φορέα κοινωνικής προσφοράς «ΣΥΝ-ΕΝΩΣΙΣ», της Ένωσης Ελλήνων Εφοπλιστών. Έχουν ήδη προσφερθεί 335 αναπνευστήρες ΜΕΘ, 100 μόνιτορ παρακολούθησης ζωτικών οργάνων και 100 νοσοκομειακές κλίνες νοσηλείας ΜΕΘ καθώς και σημαντικές ποσότητες αναλώσιμων.

Ακόμη, με κοινή απόφαση του Ιδρύματος Λάτση και της «ΣΥΝ-ΕΝΩΣΙΣ» χρηματοδοτήθηκε η αγορά 20.000 διαγνωστικών τεστ του κορωνοϊού για τις ανάγκες των Πανεπιστημιακών Εργαστηρίων Αττικής και Θεσσαλονίκης. Εξάλλου, χθες έφτασε στην Αθήνα ειδικά διαμορφωμένο αεροσκάφος της Aegean που μετέφερε μεγάλη ποσότητα υγειονομικού υλικού από την Κίνα, δωρεά του Ιδρύματος Ωνάση και των Ελλήνων εφοπλιστών.

Ο Θεόδωρος Βενιάμης, πρόεδρος της ΕΕΕ και της ΣΥΝ-ΕΝΩΣΙΣ ευχαρίστησε όλα τα μέλη της ναυτιλιακής οικογένειας που αγκάλιασαν την πρωτοβουλία και ανταποκρίθηκαν άμεσα.

«Περισσότερα από 120 μέλη της ναυτιλιακής κοινότητας ανταποκρίθηκαν στην πρωτοβουλία μας. Όλες οι προσφορές ανεξαρτήτου ύψους είναι αξιέπαινες και πολύτιμες και θα βοηθήσουν να σωθούν ανθρώπινες ζωές.

Ευχαριστούμε όλους τους συναδέλφους μας που υποστήριξαν την προσπάθεια αυτή. Ενδεικτικά αναφέρονται οι προσφορές των κ.κ. (αλφαβητικά): Γεώργιου και Παναγιώτη Αγγελόπουλου, Τζίνης Ανδριανοπούλου, Οικογένειας Βαρδινογιάννη, Σταμάτη Βελλή, Οικογένειας Βενιάμη, Γεώργιου Γιουρούκου, Οικογένειας Αλέκου Γουλανδρή, Επαμεινώνδα Γ. Ε. Εμπειρίκου, Οικογένειας Άγγελου Ευσταθίου, Ιωάννη Κοιλάκου, Ιωάννη Κουμάνταρου, Ιδρύματος Καπετάν Βασίλη & Κάρμεν Κωνσταντακόπουλου, Οικογένειας Νικόλα Λαιμού, Αθανάσιου Λασκαρίδη, Μιχαήλ Κ. Λεμού, Οικογένειας Γεωργίου Σ. Λιβανού, Οικογένειας Αθανάσιου Μαρτίνου, Οικογένειας Ανδρέα Μαρτίνου, Οικογένειας Κωνσταντίνου Μαρτίνου, Οικογένειας Μάρκου Νομικού, Γεώργιου Οικονόμου, Οικογένειας Συμεών Παληού, Κωνσταντίνου Περατικού, Σπυρίδωνα Λ. Πολέμη, Δημήτριου Προκοπίου, Αγγελικής Φράγκου, Οικογένειας Φωστηρόπουλου, Μιχαήλ και Ιωάννη Χανδρή, Πόλυ και Νίκου Β. Χατζηωάννου καθώς και των εταιρειών EURONAV SHIPMANAGEMENT (HELLAS) LTD. και HELLENIC WAR RISKS», δήλωσε ακόμη.